**„МБАЛ – Шумен“ АД**

 **По време на управлението на досегашния съвет на директорите в лечебното заведение бяха осъществени редица управленски дейности, по съществените от които са:**

**1.** Управлението на дружеството беше поето от настоящото ръководство със реализирана за 2015г. счетоводна загуба в размер на **610 000 лева**.В началото на 2016 година се извърши **съкращение** на 20 щатни длъжности от административно-стопанския блок за сметка на портиери, общи работници, шофьори, а също и обединяване на някои длъжности в администрацията. Транспортът на консултантите и екипите на разположение беше изнесен като външна услуга по договор с транспортна фирма. По този начин бяха намалени разходите за транспорт и оптимизирани функциите и взаимодействието между подструктурите на стопанския блок.

**2.** Оптимизирана беше организацията на приема на пациентите и на консултативната помощ в болницата. За целта беше променен Правилника за устройството, дейността и вътрешния ред и актуализирани съответните заповеди, уреждащи постъпването на болни. Извърши се **преместване на приемните кабинети** от южната страна на партерния етаж на хирургичния блок в северната страна, в близост до централния вход, което подобри достъпа до тях и непресичането на потоците пациенти с тези от спешното отделение.

**3.** Извърши се **обединяване** дейността на областната „МБАЛ – Шумен” АД гр. Шумен и общинската „МБАЛ Д-р Добри Беров” ЕООД гр. Нови пазар, като бяха разписани клинични протоколи за организацията на лечебно-диагостичния процес, осигуряването на непрекъснатост и последователност при оказването на болнична помощ, консултативната помощ, провеждането на главни визитации, приема и изписването на болните, документооборота, отчитането на дейността към РЗОК и към МЗ, транспорта и логистиката между структурите, извършващи дейност на двата адреса и контрола на работните процеси.

Обединението на дейността на областната болница в Шумен и общинската болница в Нови пазар беше безалтернативна мярка към онзи момент, защото прекратяване функциите на болницата в Нови пазар беше реална заплаха, което щеше да влоши рязко достъпа на голям брой граждани от североизточната периферия на областта до навременна и качествена болнична помощ. В същото време съществуваше реален риск областната болница в Шумен да изпадне в сериозни затруднения при поемането на значителен поток от неуточнени и забавени във времето пациенти. В резултат на обединението общите разходи на публични средства за болнична помощ в област Шумен са намалени, без да са влошени достъпа и качеството на медицинската помощ. С тази мярка беше гарантирана здравната сигурност на гражданите от региона.

Предстои търговското обединяване, чрез апортиране на активите на „МБАЛ Д-р Добри Беров” ЕООД гр. Нови пазар в „МБАЛ-Шумен” АД, съответно увеличаване на капитала на „МБАЛ-Шумен” АД със стойността на апортната вноска.

**4.** Беше изградена цялостна единна **болнична информационна система** с всички функционално необходими модули с възможност за статистическа и аналитична обработка на информацията вкл. електронни лекарствени листове, електронно генериране на епикризи и др..

**5.** Със средства, отпуснати от МЗ беше проектирана и изградена вътрешна асансьорна шахта с **високоскоростен асансьор с голяма вместимост** (до 12 човека), с което значително се подобри достъпа на пациентите и персонала до високите етажи на Хирургичния блок.

**6.** Поради продължаващото влошаване на финансовото състояние на лечебното заведение, което беше резултат на тежкото недофинансиране на клиничните пътеки, лимитите наложени от здравната каса, неколкократното покачване на минималните работни заплати и ръста на цените на енергоносителите, основните материали и суровини се наложи прилагането на следните **оздравителни мерки:**

* Закрита беше дейността на стационара на ІІ-ро Хирургично отделение на адреса на дейност в гр. Нови пазар и на негово място е разкрит приемен хирургичен кабинет в структурата на КДБ с двама лекари и две медицински сестри в щата му.
* Закрита беше структурата на Микробиологична лаборатория на адреса на дейност в гр. Нови пазар. Реализирана е икономия на разходи за заплати, издръжка и външен контрол на лабораторията.
* Закрита беше дейността на болничната аптека на адреса на дейност в гр. Нови пазар, а снабдяването с лекарствени продукти продължи да се осъществява чрез болничната аптека в гр. Шумен.
* Намален беше заетият щат на дружеството с 50 длъжности за сметка на структурни промени и освобождаване на работещи пенсионери с изплатено обезщетение за пенсиониране, както и на служители навършили възраст и стаж за пенсиониране.
* Обединиха се първо хирургично отделение и второ хирургично отделение в една структура – **Хирургично отделение**, отговаряща на изискванията за III-то ниво на компетентност с общо 48 болнични легла. Новата структура – „отделение по хирургия” с дейности по гръдна, детска и неврохирургия е разположена на 8-мия етаж в сградата на Хирургическия блок, а отделението по урология беше пребазирано от 8-мия на 10-ия етаж в същата сграда.
* Дейността по фтизиатрия и 10 броя фтизиатрични легла бяха функционално преместени от първо вътрешно отделение във второ вътрешно отделение и същите бяха пребазирани **от** адреса на дейност в гр. Шумен **на** адреса на дейност в гр. Нови пазар.
* Дейността по нефрология беше прехвърлена от първо вътрешно отделение във второ вътрешно отделение и 5 бр. нефрологични легла бяха пребазирани във второ вътрешно отделение.
* Отделението по ревматология беше обединено с първо вътрешно отделение в една структура – „първо вътрешно отделение с дейности по ревматология, пулмология, клинична хематология и гастоентерология”.

Чрез посочените структурни и функционални промени се постигна оптимизиране на разходите, реализиране на икономии от комунално-битовата издръжка (вода, ел. енергия, топлоенергия и др.), подобряване организацията на работа и оптимизиране натовареността на работещите в съответните отделения. По-нататъшно редуциране на разходите и повишаване на приходите не беше възможно без структурни промени с отпадане на финансово-неефективни дейности, от които обаче и до днес съществува здравна потребност. По тази причина действащият съвет на директорите не пристъпи към такива действия, въпреки увеличаващата се през 2017г. финансова загуба.

В резултат на реализираните оздравителни мерки към края на първото тримесечие на 2018г. разходите на акционерното дружество са намалели с 58 хил.лв. или с 1,20 % спрямо същия период на 2017 г., а загубата за първото тримесечие на 2018г. е намаляла спрямо тази за същия период на 2017г. със 77 хил.лв. или с 19,1%.

Действията на ръководния екип на лечебното заведение минимизираха във възможната степен негативното влияние на всички горепосочени фактори, които станаха причина за недофинансирането на дейностите и лошия финансов резултат на търговското дружество.

***Мерките и дейностите, които бяха планирани от настоящият управленски екип, но поради недостиг на време и средства не бяха реализирани са следните:***

***1.*** *Технологично обновяване чрез**поетапна подмяна на медицинската апаратура, съобразено с приоритетите, произтичащи от потребностите от здравни услуги за региона, състоянието на съществуващата апаратура, възвръщаемостта на вложените средства, разходите за амортизации и изискванията на НЗОК.*

***2.*** *Извършване на енергиен одит на сградите на болницата и провеждане на цялостна енергийна стратегия с цел подобряване на микроклимата, създаване на по-здравословна и комфортна среда за лечение на болните и снижаване на разходите за отопление и охлаждане.*

***3.*** *Проектиране и търсене на възможности (съвместно с Община Шумен) за финансиране на цялостна реконструкция на болничния двор с изграждане на отводнителна система, асфалтови пътища, пешеходни алеи, тревни площи, пейки, парково осветление и т. н.*

***4.*** *Разработване на съвместен проект с КОЦ – Шумен и търсене на възможности за финансиране за закупуване и монтаж на съвременен ЯМР, който да се базира в „МБАЛ-Шумен” АД, но да се стопанисва и ползва съвместно с КОЦ – Шумен.*

***5.*** *Разработване на проект за създаване на стационарна и амбулаторна структура* ***за продължително лечение, рехабилитация и хосписни грижи*** *в гр. Нови пазар и сградата на бившата белодробна болница в Шумен (втори и трети етаж).*

**Ръководството на „МБАЛ-Шумен” АД се надява новият Съвет на директорите, който ще бъде избран на 04.05.2018г. и новият изпълнителен директор да успеят да реализират в пълна степен горепосочените мерки, както и да подобрят значително финансовото състояние и терапевтичния потенциал на болницата.**

**Пожелаваме им успех.**